**ПРОЦЕС ТРАНЗИЦИЈЕ**

Није реткост да се деца ступајући у колектив нађу у стању стреса. Они се често током транзијије:

● узнемире при доласку у колектив;

● на разне начине протествују против новонасталих промена;

● одбијају храну (губе апетит);

● сан им је поремећен;

● постају агресивни према другима и према себи;

● претерано се везују за присутну одраслу особу;

● повлаче се у себе.

Када код детета приметите неко од ових понашања, **не повлачите га због тога из вртића**, већ покажите разумевање и потражите узорке. Узроци могу бити:

● презаштићеност породице (због чега нема иницијативе у активностима с вршњацима);

● аутократска структура породице (звог чега је дете повучено и плашљиво);

● недостатак искуства у социјалним контактима с вршњацима;

● негативан однос према дечјој игри и породици;

● тешкоће у транзицији нпр. код деце која прелазе из једног вртића у други, из једног дела града у други и сл.;

● полазак у вртић на крају предшколског узраста;

● неразвијен осећај сопственог идентитета, итд.

Уколико су дечја социјална искуства пре доласка у Установу била богата и разноврсна, адаптација може бити знатно олакшана, исто као што неки непријатни доживљаји (нпр.боравак у болници без родитеља), могу да имају супротни учинак.

****

**ПРВИ ДАНИ У ВРТИЋУ**

• Негодовање детета је очекивано и нормално.

• **Не одлазите без поздрава или у журби, али се и не задржавајте превише у вртићу.**

• Долазите редовно у договорено време.

• Негујте позитиван став према вртићу и поверење у особе које ће се бринути о Вашем детету.

• Дајте детету довољно времена да савлада свој бол због одвајања од вас.

• Проводите више времена са својим дететом код куће у активностима које му пријају.

• Ако не жели, не инсистирајте да Вам прича о вртићу. Оно што вас интересује, можете да сазнате кроз **ИГРУ**.

• Покажите детету да га прихватате и када оно не прихвата вртић.

• Уколико се, поред свих напора да разумете и подржите дете, његова патња не смањује, а то траје дуже од месец дана – не оклевајте, потражите помоћ стручњака.



**ТРАНЗИЦИЈА ДЕТЕТА НА ВРТИЋ**

Полазак детета у вртић или јасле представља углавном први излазак из породичне средине, тј. прво одвајање детета од родитеља на дуже. Истовремено за дете то може представљати и први сусрет са већим бројем непознатих особа, како са децом тако и са одраслима. Често је ово трауматична ситуација колико за дете, толико и за родитеље јер је испуњена страхом од одвајања и напорима да се дете прилагоди новонасталој ситуацији.



Доласком детета у васпитну групу мења се његов дотадашњи начин живљења, углавном мимо његове воље. Ма колико била изражена потреба за друштвом вршњака, дете у суштини нема потребу да сигурност породичног окружења мења за нешто ново и непознато. Зато највећи број деце реагује плачем или на неки други начин протестује и изражава своју тугу због раздвајања. Њима је тешко да схвате да је вртић добро и безбедно место, као и да ће се родитељи вратити кроз неко време.

Страх од одвајања доминира, а осећање напуштености их преплављује. Манифестације могу бити веома бурне и дуготрајне.

За родитеље је важно да знају да је извесна доза страха од одвајања уобичајена, јер је везаност за породицу у раном узрасту развојно условљена.

Много питања у ово периоду намеће се родитељима: зашто плаче, колико дуго плаче, да ли и друга деца плачу, колико обично траје адаптација, шта је може учинити лакшом, да ли да покушају поново након извесног времена, да ли је „бака сервис“ боље решење,…

Процес транзиције је индивидуалан и условљен бројним чиниоцима. Ток прилагођавања зависи од дететових особина, од његовог узраста, здравственог стања, од породичне атмосфере у којој дете живи. У принципу лакше се прилагођавају деца која су јака и немају већих здравствених проблема, која живе у породичним заједницама, као и малишани чији родитељи имају позитиван став према игри, итд.

****

**ОСНОВНИ ТИПОВИ ТРАНЗИЦИЈЕ**

Три основна типа адаптације су : лака адаптација, адаптација средње тежине и тешка адаптација.

**Лака транзиција** представља нормалну реакцију на промену средине деце која су успоставила сигурну и стабилну емоционалну везу са родитељима. Код такве деце реакције и промене у понашању пролазе у року од 10-15 дана боравка у колективу, дете се брзо навикне на нову средину и радује се доласку у њу.

**Транзицију средње тежине** имају деца чије се промене у понашању продужавају и до месец дана од поласка у вртић/јасле, током којих дете упорно одбија долазак у вртић.

**Тешка транзиција** се обично врло ретко среће у пракси. Односи се на децу код које се могу срести упорне и дуготрајне реакције и поремећаји у понашању при доласку у колектив, који трају и по неколико месеци. Код ове деце је присуство више неповољних чиниоца који продужавају период транзиције као што су честа изостајања из колектива услед болести или неког другог разлога, неповољни породични услови, негативан став родитеља према колективу и сл.

Треба напоменути да највећи број деце прође процес транзиције без већих проблема, а само мали број деце пролази тежи облик адаптације.

Нека деца су склона реакцијама на физиолошком плану:

* одбијање хране,
* одбијање спавања,
* пад имунитета,
* честе прехладе и сл.

Постоје деца која имају реакције у понашању:

* плач,
* агресивно понашање.

Једна од могућих реакција које се срећу у случајевима теже транзиције је такозвана **регресија** – код детета се појављују облици понашања карактеристични за неку од предходних фаза у понашању, као што су: сисање прста, мокрење у кревет, тражење дуде или пелена.

Сва та понашања су уобичејена у периоду транзиције. Она ће постепено слабити и нестајати брзином којом се дете прилагођава новој средини и успоставља чврсте емоционалне односе са васпитачем и другом децом.

**САВЕТИ ЗА РОДИТЕЉЕ пре и током транзиције:**

**НИКАКО започињати транзицију током**

**јуна, јула и августа**

● код куће говорти о вртићу и понекад до њега прошетати са дететом док су у дворишту друга деца;

● предходно се распитати о начину живљења у вртићу и постепено са тим ускладити и кућни ритам (спавање, боравак на отвореном, оброке);

● планирати одсуство са посла док је дете у фази адаптације, због дететовог краћег боравка у вртићу;

● упознати васпитачице/ медицинске сестре са особеностима детета и навикама свог детета;

● допустити детету да понесе своју омиљену играчку у вртић (у договору са васпитачем или мед.сестром);

● показати детету да га волите и када оно одбија останак у колективу;

● разговарати са дететом о другој деци, о играчкама, васпитачицама, причати му о садржајима које вртић пружа;

● **растанке у вртићу учинити кратким**, јер дуги растанци говоре о њиховим страховима;

● **не бежати од детета, већ се увек поздравити и искрено казати када ћете се вратити**;

● увек одржати своју реч;

Уколико је родитељу претешко да се одвоји од детета, може се предложити да се у транзицију малишана укључи неко од чланова породице који је близак детету.

****